I-ca-yaa 65
Luk Kuɔth kɛ cuŋ
1
Cä rɔ nyuɔ̱th nɛy tin
/ka̱n ɣä thi̱ec,
kä ca ɣä jek ɛ nɛy ti
/ka̱n ɣä go̱r,
kä cua̱ wee i̱, “Ɣän ɛn, ɣän ɛn,”
kä do̱r mi /ca cɔl kɛ ciötdä.
2
Kɛ cäŋ kɛɛliw cua̱ tetdä
ɣöök raar,
kɛ kui̱ nɛɛni tin ca rɔ̱
riet ɣä,
nɛy ti la̱tkɛ ti /ci gɔw,
nɛy ti guɔ̱ɔ̱rkɛ ni lät
tin nhɔakɛ ni la̱tdiɛn.
3
Ni nhiamdä pa̱ny
la kɛn a lätni ti
jakɛ ɣä kä gak,
la thöpkɛ kuthkiɛn muc
rɛy ka̱a̱kni,
kä waŋkɛ wäl in kɔp
wuɔ̱thni yi̱kni dööli.
4
La nyuurni kɛn kamni kɔ̱a̱kni,
la kɛn wäär wa̱a̱ thuuk
wuɔ̱th muɔ̱ni,
kä la kɛn a cam ni
ri̱ŋ kuɔ̱ndhuɔ̱ɔ̱ri,
kä ci cuɔ̱ɔ̱kiɛn thia̱a̱ŋ
kɛ cuɛy ri̱eŋ mi jiääk.
5
Kä la kɛn rɔ̱ a jio̱k i̱,
“Nɔ̱ɔ̱ni rɔ,
/cu bä thiekädä,
ɛ ɣän mi rɛl rɔ kä ji̱.”
Kɛn nɛy ti̱ti̱ ce̱tkɛ kɛ tol wuumdä,
ce̱tkɛ kɛ mac mi pɛt
kɛ cäŋ kɛɛliw.
6
Kä nɛnɛ ca jɛ gɔ̱r nhiamdä i̱,
“Ɣän /cä bi biɛt,
ɣän bäkɛ culikä,
ɣän bäkɛ luɔc ni buɔ̱ɔ̱riɛn,
7
kɛn dueerkun kɛnɛ dueer
guuri ni kɛɛl,
kɛ ɣöö waaŋkɛn wal tin kɔp
wuɔ̱thni päämni,
kä lätkɛn ɣä kä ti jiäk
wuɔ̱th päämni,
ɣän bäkɛ thɛ̈m ni buɔ̱ɔ̱riɛn,
ɛn cut ni kɛɛliw kɛ kui̱
lätnikiɛn tëë kɔn.”
8
Kä cu Kuoth Nhial wee i̱,
“Ce̱tkɛ min la kɔaŋ
a jëkɛ kä dɛy buɔ̱cä,
la naath a wee i̱,
‘/Cuarɛ jɛ yär,
kɛ ɣöö te ria̱ŋ rɛydɛ,’
inɔ ɣän bä jɛ la̱t kɛ kui̱
kuaanynikä,
/cä kɛ bi däk kɛn diaal.
9
Ɣän bä kuay nööŋ kä Je-kɔb,
kɛ kuay kä Juda nɛy ti
bi cieŋ wi̱i̱ pa̱a̱mdä,
bi nɛɛkä tin cä mɛk ɛ ciɛŋ,
bi ja̱a̱ŋkä cieŋ ɛn wi̱ni.
10
Kä bi Ca-ron a gua̱a̱th
la̱k deet,
kä bi Lo̱o̱l A-kor a gua̱a̱th
tɔ̱ɔ̱cä ɣɔ̱ɔ̱k,
gua̱a̱th la̱k ɣɔ̱ɔ̱k nɛɛnikä
tin görkɛ ɣä.
11
Duundɛ ɣöö yɛn nɛy tin pa̱lkɛ
Kuoth Nhial ruëëc,
yɛn tin lökɛ pämdä
min rɛl rɔ,
yɛn nɛy tin guɛcɛ ni baŋ,
tin thia̱ŋɛ ni Li̱eeri
kɛ kɔaŋ däkä.
12
Ɣän bä da̱kdun lar kɛ ko̱r,
kä ba yɛn diaal ŋuɔ̱t,
kɛ ɣöö mëë cä ciöt cuɛ thil
ram mi cu ɣä loc,
kä mëë ruacä /ken yɛn ɛ liŋ,
kä cuarɛ la̱t ni mi jiääk nhiamdä,
kä cuarɛ mɛk ni min lökä.”
13
Kɛ kui̱c ɛmɔ cu Kuäär
ni Kuoth Nhial wee i̱,
“Nɛnɛ bi ja̱a̱ŋkä mi̱th,
duundɛ ɣöö bi buɔth yɛ näk,
kä nɛnɛ ja̱a̱ŋkä bikɛ maath,
duundɛ ɣöö bi rɛw yɛ näk,
kä nɛnɛ bi ja̱a̱ŋkä lo̱ckiɛn tɛɛth,
duundɛ ɣöö ba yɛ jak kä po̱c.
14
Kä nɛnɛ bi ja̱a̱ŋkä dit
tɛthä lɔaac kɛt,
duundɛ ɣöö bia wiee
kɛ bɛ̈c lɔaac,
kä bia wiee kɛ cuɔ̱c
yieekädun.
15
Kä bi ciötdun ce̱tnikɛ
kuëth kä nɛɛkä tin cä mɛk,
kä bi Kuäär ni Kuoth yɛ näk,
duundɛ ɣöö bɛ ja̱a̱ŋkɛ cɔl
kɛ ciöt mi dɔ̱ŋ.
16
Kɛ ɣöö ram mi wä rɔ poth muun,
bɛ rɔ poth kɛ ciöt
Kuɔth in thuɔ̱k,
kä ram mi wä rɔ wä yac muun,
bɛ rɔ yac kɛ ciöt
Kuɔth in thuɔ̱k,
kɛ ɣöö cä nyuɔɔn tëë wal
pa̱l ruëëc,
kɛn cikɛ bath waaŋdä.”
Ca̱k mi pay tuɔɔk
17
“Nɛnɛ ɣän cakä pua̱a̱r
mi pay tuɔɔk
kɛnɛ piny mi pay tuɔɔk,
/ca tëë kɔn bilɛ tim,
kiɛ /cakɛ bilɛ carkɛ wi̱c.
18
Duundɛ ɣöö ɛ lo̱ckun
tɛth amäni
cäŋ kɛl kɛ min cä cak,
kɛ ɣöö cä Jɛ-ru-tha-lɛm cak
ala mi tɛɛth lɔc,
kä ji̱kɛ kɛ nɛy ti nhɔakɛ.
19
Bi lɔcdä tɛɛth kɛ
Jɛ-ru-tha-lɛm,
kä bi lɔcdä gɔaa kɛ nɛɛkä,
/ca wiee bi nyɔk kɛ li̱eŋ thi̱n,
kä /ca jɔw jiɛthkä
lɔaac bi nyɔk
kɛ li̱eŋ thi̱n.
20
Kä thilɛ gat mi bi te thi̱n
mi bi tëk kɛ ni̱n ti tɔt,
kiɛ wut mi di̱i̱t mi
/ci runkɛ bi thuk,
bi gat li̱w a tëë kɛ run ti kuɔ̱r,
kä ram wä li̱w
a /kenɛ tekɛ run
ti kuɔ̱r bɛ la ram
mi ca lam.
21
Bikɛ duël la̱t,
kä bikɛ cieŋ thi̱n,
kä bikɛ ka̱a̱k wal kɛ kui̱
kɔaŋ pith kä bikɛ
dɛykiɛn cam.
22
/Cikɛ duël ti ba ciɛŋ ɛ nɛy
ti kɔ̱ŋ bi la̱t,
kä /cikɛ ka̱a̱k bi pith ti ba
cam ɛ nɛy ti kɔ̱ŋ,
bi nɛɛkä jääny kɛ tëk
ce̱tnikɛ min la jiath
a jäny teekä,
kɛn nɛɛkä tin cä mɛk
bikɛ jääny,
kä bikɛ dɛykiɛn cam
kɛ tɛ̈th lɔaac.
23
Kä /ci la̱tdiɛn bia̱ baŋ,
kä /ca gaat ti
bi li̱w bi kap,
bi kɛn a gaat ti ca poth
ɛ Kuoth Nhial,
kɛn kɛɛl kɛ gaatkiɛn.
24
A /kenkɛ ni ciöt bäkɛ loc,
a ŋotkɛ kɛ ruac
ɣän bä jɛ liŋ.
25
Bi jio̱k nyapëc kɛnɛ ruath dɛ̈ɛ̈l
rɔɔmä laak guäth kɛl,
kä bi lony lak ni wal
ce̱tkɛ yaŋ,
kä bi mi̱eth thɔa̱a̱l ɛ tur.
Kä thilɛ mi bikɛ jek kiɛ bikɛ däk
rɛy pa̱a̱mdä min rɛl rɔ
kɛɛliw,”
ruac ni ɣän Kuoth Nhial.
